Diari Oficial de la Generalitat Valenciana


Sumari del DOGV 9124, del 09-07-2021 (2021/7491)

RESOLUCIÓ d'11 de juny de 2021, de la Conselleria de Política Territorial, Obres Públiques i Mobilitat, per la qual s'inicia el Pla d'acció territorial de la comarca de l'Alt Millars.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   9124

Data del DOGV
:   09-07-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/7491


Data del document
:   11-06-2021

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * L'Alt Millars

RESOLUCIÓ d'11 de juny de 2021, de la Conselleria de Política Territorial, Obres Públiques i Mobilitat, per la qual s'inicia el Pla d'acció territorial de la comarca de l'Alt Millars. [2021/7491]  
Antecedents  
El Pla d'acció territorial de la comarca de l'Alt Millars és un instrument d'ordenació territorial integral d'escala supramunicipal, tal com s'indica en l'article 16 de la Llei 5/2014, d'ordenació del territori, urbanisme i paisatge (LOTUP). Aquest pla inclou els municipis de Montanejos, Montán, Villahermosa del Río, Cirat, Ayódar, Fuentes de Ayódar, Zucaina, Fanzara, Cortes de Arenoso, Puebla de Arenoso, Arañuel, Castillo de Villamalefa, Ludiente, Argelita, Toga, Torrechiva, Espadilla, Villamalur, Torralba del Pinar, Vallat, Fuente la Reina i Villanueva de Viver, en total 22 municipis amb una població de 3.853 habitants, una superfície de 667 km², i una densitat de població de 6 habitants per quilòmetre quadrat.  
Aquest pla d'acció territorial s'enquadra en una nova generació de plans que es desenvoluparan amb una escala i precisió suficient per a determinar la totalitat de l'ordenació estructural del conjunt de municipis que integren l'àmbit de planificació. La seua cobertura legal està regulada per l'article 16 de la LOTUP, apartat 4.d, quan s'estableix que: «per causa d'interés supramunicipal, els plans d'acció territorial podran establir o modificar l'ordenació estructural de diversos municipis atenent criteris d'ordenació de la infraestructura verda i les relacions econòmiques i funcionals entre municipis, incloses fórmules de compensació intermunicipal».  
Aquest pla, que es desenvoluparà majoritàriament a una escala 1:10.000, suposa l'establiment de la totalitat del planejament estructural dels municipis, des d'una visió supramunicipal que permet un disseny del territori molt més precís i afavoridor de la producció de béns i serveis ambientals, una infraestructura verda i una xarxa primària amb major capacitat d'articular el territori, una estructura urbana més eficient i sostenible, i unes economies d'escala que permeten reduir els temps de tramitació i els costos econòmics i humans necessaris per a l'elaboració individualitzada de cada pla.  
  
Fonaments jurídics  
L'article 44.1 de la LOTUP estableix que el Consell és l'òrgan competent per a aprovar mitjançant decret els plans d'acció territorial promoguts per la Generalitat.  
D'acord amb l'article 44.2 de la LOTUP, la conselleria competent en matèria d'ordenació del territori, urbanisme i paisatge pot formular i tramitar els plans d'acció territorial que atenguen les seues competències.  
Segons el Decret 8/2016, de 5 de febrer, del Consell, pel qual s'aprova el Reglament d'òrgans territorials i urbanístics de la Generalitat, el conseller competent en matèria d'ordenació del territori és competent per a ordenar l'inici de l'elaboració i formulació, així com elevar per a la seua aprovació pel Consell, els plans d'acció territorial.  
  
D'acord amb això, resolc:  
  
Primer  
Iniciar el procediment d'elaboració del Pla d'acció territorial de la comarca de l'Alt Millars per a aprovar-lo.  
  
Segon  
Facultar la Direcció General de Política Territorial i Paisatge per a l'elaboració d'aquest pla i projecte de decret, i per a la realització dels tràmits necessaris perquè l'aprove el Consell mitjançant el corresponent expedient administratiu tramitat segons el procediment establit legalment.  
  
València, 11 de juny de 2021.- El conseller de Política Territorial, Obres Públiques i Mobilitat: Arcadi España García.